Document ID: 32014R0713

REGULAMENTUL (UE) NR. 713/2014 AL CONSILIULUI
din 24 iunie 2014
de modificare a Regulamentului (UE) nr. 1388/2013 privind deschiderea și modul de gestionare a unor contingente tarifare autonome ale Uniunii pentru anumite produse agricole și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)
Pentru a asigura furnizarea neîntreruptă și în cantitate suficientă a anumitor mărfuri produse insuficient în Uniune și pentru a evita perturbarea pieței în cazul anumitor produse agricole și industriale, au fost deschise contingente tarifare autonome prin Regulamentul (UE) nr. 1388/2013 al Consiliului (1). Produsele din cadrul acestor contingente tarifare pot fi importate în Uniune cu un nivel redus sau zero al taxelor. Din motivele menționate, este necesar să se deschidă, începând cu 1 iulie 2014, contingente tarifare cu un nivel zero al taxelor pentru un volum corespunzător în ceea ce privește șase produse suplimentare.
(2)
În plus, în anumite cazuri, contingentele tarifare autonome existente ale Uniunii ar trebui să fie adaptate. În cazul a două produse, este necesar ca descrierea produsului să fie modificată pentru o claritate mai mare și pentru a ține seama de cele mai recente evoluții ale produselor. În cazul unui alt produs, este necesar ca unul dintre codurile TARIC să fie eliminat, deoarece dubla clasificare a devenit caducă. În cazul altor trei produse, este necesar să fie majorate volumele contingentare, întrucât o astfel de majorare este în interesul operatorilor economici și al Uniunii.
(3)
În fine, în cazul a două produse, contingentele tarifare autonome ale Uniunii ar trebui închise începând cu 1 iulie 2014 și, respectiv, 1 ianuarie 2015, întrucât nu este în interesul Uniunii să continue acordarea acestora după datele respective.
(4)
Prin urmare, Regulamentul (UE) nr. 1388/2013 ar trebui modificat în consecință.
(5)
Având în vedere că unele dintre adaptările contingentelor tarifare autonome în temeiul prezentului regulament trebuie să se aplice începând cu 1 iulie 2014, prezentul regulament ar trebui să se aplice de la data respectivă și să intre în vigoare la data publicării în Jurnalul Oficial al Uniunii Europene,
ADOPTĂ PREZENTUL REGULAMENT:
Articolul 1
Tabelul din anexa la Regulamentul (UE) nr. 1388/2013 se modifică după cum urmează:
1.
rândurile care conțin contingentele tarifare cu numerele de ordine 09.2830, 09.2831, 09.2832, 09.2834, 09.2835 și 09.2836 prevăzute în anexa I la prezentul regulament se introduc respectând ordinea codurilor NC indicate în a doua coloană a tabelului din anexa la Regulamentul (UE) nr. 1388/2013;
2.
rândurile care conțin contingentele tarifare cu numerele de ordine 09.2629, 09.2631, 09.2639, 09.2668, 09.2669, 09.2806 și 09.2818 se înlocuiesc cu rândurile prevăzute în anexa II la prezentul regulament;
3.
rândul corespunzător contingentului tarifar cu numărul de ordine 09.2930 se elimină;
4.
rândul corespunzător contingentului tarifar cu numărul de ordine 09.2639 se elimină.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2014, cu excepția articolului 1 punctul 4, care se aplică de la 1 ianuarie 2015.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 24 iunie 2014.

Labels: 7
3
15
1